Document ID: 32008R0093

РЕГЛАМЕНТ (ЕО) № 93/2008 НА КОМИСИЯТА
от 31 януари 2008 година
за оттегляне на временното суспендиране на безмитния режим за 2008 г., приложим за вноса в Европейската общност на някои стоки с произход от Норвегия, получени от преработката на селскостопански продукти, включени в Регламент (ЕО) № 3448/93 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени в резултат от преработката на селскостопанските продукти (1), и по-специално член 7, параграф 2 от него,
като взе предвид Решение 2004/859/ЕО на Съвета от 25 октомври 2004 г. относно сключване на Споразумение под формата на размяна на писма между Европейската общност и Кралство Норвегия относно Протокол 2 към двустранното Споразумение за свободна търговия между Европейската икономическа общност и Кралство Норвегия (2), и по-специално член 3 от него,
като има предвид, че:
(1)
Протокол 2 към двустранното Споразумение за свободна търговия между Европейската икономическа общност и Кралство Норвегия (3) и Протокол 3 към Споразумението за ЕИП (4) определят търговските разпоредби за някои земеделски и преработени земеделски продукти между договарящите се страни.
(2)
Протокол 3 към Споразумението за ЕИП, изменено с Решение № 138/2004 на Съвместния комитет на ЕИП (5), предвижда нулева митническа ставка за определени води с добавка на захар или други подсладители, или ароматизирани, класифицирани под код по КН 2202 10 00 и определени други безалкохолни напитки, съдържащи захар, под код по КН ex 2202 90 10.
(3)
Нулевата ставка за водите и другите посочени напитки беше временно суспендирана за Норвегия със споразумението под формата на размяна на писма между Европейската общност и Кралство Норвегия относно Протокол 2 към двустранното Споразумение за свободна търговия между Европейската икономическа общност и Кралство Норвегия (6), наричано по-долу „Споразумението“, одобрено с Решение 2004/859/ЕО. Съгласно точка IV от съгласувания протокол към Споразумението, безмитният внос на стоки под кодове по КН 2202 10 00 и ex 2202 90 10 с произход от Норвегия следва по принцип да бъде разрешен само в рамките на освободената от мито квота, докато мита ще се заплащат за внос извън разпределената квота.
(4)
Според статистическите данни, предоставени на Комисията, годишната квота за засегнатите продукти за 2007 г., открита с Регламент (ЕО) № 1798/2006 (7) на Комисията, до 31 октомври 2007 г. не е била изчерпана. Съгласно точка IV от съгласувания протокол към Споразумението на засегнатите продукти следва да бъде предоставен неограничен безмитен достъп до Общността от 1 януари 2008 г. до 31 декември 2008 г.
(5)
Следователно е необходимо да бъде оттеглено временното суспендиране на безмитния режим, прилаган съгласно Протокол 2.
(6)
Мерките, предвидени в настоящия регламент, са в съответствие със становището на Управителния комитет за хоризонталните въпроси относно търговията с преработени селскостопански продукти, които не са включени в списъка в приложение I към Договора,
ПРИЕ НАСТОЯЩИЯ РЕГЛАМЕНТ:
Член 1
1. От 1 януари до 31 декември 2008 година временното суспендиране на безмитния режим, прилаган съгласно Протокол 2 към двустранното споразумение за свободна търговия със стоки под кодове по КН 2202 10 00 (води, включително минерални води и газирани води, с добавка на захар или други подсладители или ароматизирани) и ex 2202 90 10 (други безалкохолни напитки, съдържащи захар (захароза или инвертна захар), следва да бъде оттеглено.
2. Правилата за произход, прилагани взаимно за стоките по параграф 1, следва да бъдат съгласно изложеното в Протокол 3 от двустранното Споразумение за свободна търговия между Европейската икономическа общност и Кралство Норвегия.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 януари 2008 година.

Labels: 3
18
6